Izobraževanje Digital Turn je potekalo od 30. 5. do 3. 6. 2022 v Utrechtu na Nizozemskem.

Prisotni smo bili učitelji, računalnikarji, svetovalni delavci, vzgojitelji in ravnatelji iz več evropskih držav (Latvije, Litve, Nemčije, Italije, Španije, Portugalske, Srbije, Hrvaške, Romunije, Bolgarije, Cipra in Slovenije). Predstavili smo svoje šole in strategije za uporabo IKT v učnem procesu. Predavatelji iz Estonije so nam predstavili več orodij, s katerimi si lahko pomagamo v procesu vpeljevanja IKT v pouk in delovanje šole. Seznanili smo se z raznimi pristopi e-učenja in izvajanja pouka z uporabo IKT (STEAM learning, Kahoot, Selfie for Schools, e-učbeniki, Mentimeter, uporaba skupnih dokumentov). Večina dela pa je potekala v delavnicah, kjer smo udeleženci iz različnih držav in šol načrtovali strategije za reševanje problemov, ki bi lahko nastopili pri takem pouku.

V skupinah udeležencev različnih šol iz ene države smo izdelali načrt za izvedbo nekaj ur pouka različnih predmetov z uporabo IKT z upoštevanjem področij, na katerih moramo narediti izboljšave, ki smo jo predhodno ugotovili z reševanjem vprašalnika, vsak za svojo šolo. Ker sem bila na srečanju edina udeležnka iz Slovenije, smo pri tem sodelovale z učiteljico in svetovalno delavko iz Srbije in predstavile smo zamisel in načrt za izvedbo aktivnosti, pri kateri bi medpredmetno sodelovali na predmetni stopnji.

V okviru izobraževanja smo si ogledali tudi šolo v Amsterdamu in se seznanili z njihovimi praksami ter z izzivi, s katerimi se pri poučevanju srečujejo tamkajšnji učitelji.